ak:Fresh | Fresh Namibie | Aandkerk - Hartklop van die evangelie 4
Hartklop van die evangelie 4
Die evangelie is die goeie nuus van God wat ons so liefhet dat Hy Sy eie Seun, Jesus Christus, gestuur het om ons te verlos van sonde en die verhouding met ons te kan herstel. In hierdie evangelie lê geweldige krag en outoriteit, maar dit is net 'n mooi storie as jy dit nie deel maak van jou eie lewe nie.
Lees Matteus 16:13-20. Wat staan vir jou uit oor Petrus in hierdie gedeelte? Wat staan vir jou uit in Jesus se woorde? Lees weer vers 18-19.
Jesus bied vir Petrus die sleutels van die koninkryk aan - hoe wonderlik is dit om genooi te word na Jesus se huis, reg van toegang te kry tot Sy binnekamers, tot Sy wysheid en kennis en diepste geheime!
Sleutels is regdeur die Bybel 'n teken van outoriteit, van kennis en wysheid. Dink maar aan jou eie bos sleutels - dit gee jou die reg tot toegang tot 'n huis, 'n kar, jou werk, plekke wat net jy kan oopsluit. As dit in verkeerde hande beland, sal iemand dit nie kan gebruik nie, of dit kan gevaarlik wees.
Lees weer vers 20. Hoekom sou Jesus wou hê die nuus moet geheim bly, maar vir Petrus laat Hy in op die geheim? Vir baie is dit net 'n mooi storie, dis net iets wat gebeur het, dit bring nie verlossing en is nie lewensveranderend nie, dis oppervlakkig en maak nie sin nie, maar Petrus het Jesus se volkome outoriteit besef (vers 16) en besef meer as om Jesus lief te hê, moet jy Hom ook wil volg (Joh 21) en Sy Naam aanroep.
Petrus het net daarna Jesus verraai, maar Jesus stort Sy genade en liefde en beskerming oor hom uit, omdat Petrus reeds 'n deur oopgesluit het in die hemel toe hy Jesus se grootheid erken het. Wat staan vir jou uit in Petrus se lewe? Wat leer jy uit die verhouding tussen Jesus en Petrus?
Wie sê jy is Jesus? Wie is Jesus vir jou? Hy sê: "Ek staan by die deur en ek klop..." Het jy Hom al ingelaat in jou binnekamers, sit Hy aan jou etenstafel en is Hy deel van jou daaglikse lewe of staan Jesus nog buite die deur? Met ander woorde, het jy 'n lewendige persoonlike verhouding met Christus? Dit is die sleutel tot die koninkryk van die hemel – KEN jy Hom persoonlik?
Lees Kolossense 2:2-3. Wat is die geheim van die evangelie?
Watter deure word vir ons oopgesluit as ons in 'n persoonlike verhouding met Christus staan?
Jesus nooi jou om 'n persoonlike verhouding met Hom te hê – daarin lê die diepste geheime opgesluit, dis daar waar die Heilige Gees vir jou nuwe moontlikhede en opgesluite potensiaal openbaar. Moenie wag nie, jy moet nou reeds begin skatte in die hemel oopsluit...
Maar hoe kan jy 'n dieper, intiemer verhouding met Jesus Christus hê?
Dit begin by losmaak van dinge wat agter ons is (Fil 3:14-15). Wat moet jy losmaak, toesluit, agter jou sit sodat jy jou kan vasmaak, die hemelse deure kan oopsluit? Dalk iemand vergewe? Dalk jou skuld bely? Dalk wegstap van aardse plesier? Wat hou jou vas/ gevangene in hierdie wêreld?
Party deure moet jy eers toesluit, voordat nuwes kan oopgaan. Wat is daar wat jy moet toesluit, vanaf weg moet beweeg, moet agterlaat om jou regtig aan Christus te verbind?
'n Hertog het 'n gevangenisskip besoek waar die gevangenes besig was om te werk. Toe hy hulle vra wat hulle gedoen het om daar te kom, het almal onskuldig gepleit al was daar moordernaars, diewe, bedrieers en allerande oortreders op die skip. Hulle het almal hul omstandighede of die regter of iemand anders blameer. Een man het na vore gekom: "Meneer, ek is skuldig. Ek het gesteel by my werkgewer, ek verdien om hier te wees en my straf uit te dien." Die hertog was ontstoke: "Verlaat onmiddellik hierdie skip! Ons soek nie so 'n sleg mens tussen so 'n klomp ordentlike, eerbare mense nie!"
Net so, het Jesus sy lewe neergelê, die skuld op Hom gevat, al was Barnabas die skuldige een. Net so het Jesus die deure van die hemel vir die oortreder langs Hom aan die kruis oopgesluit toe Hy om vergifnis vra.
Watter geleenthede kan jy beter gebruik? Watter deure moet jou oopsluit?
Waar moet jy getuig van Christus? Waar moet jy Sy Naam groot maak?
Praat met God. Lees Bybel, bid, vra die onmoontlike. Hoe meer tyd ons met Hom spandeer, hoe meer verstaan ons ons roeping, en die Bybel. Die Bybel maak eers regtig sin in 'n verhouding met Christus, sekere geheime word ontsluit en kry nuwe betekenis deur die Heilige Gees.
Hoe meer deure jy oopsluit na die hemel se koninkryk, in hierdie wêreld, hoe meer mense kan deur God se teenwoordigheid geraak word. Praat dit, leef dit, gee dit!